Har man været udenfor det seneste døgn tid, har det været med at holde på hat og briller. For det har været temmelig blæsende. Og natten til lørdag tog vinden hårdt i møllen på Bodils Høj ved Børglum Kloster. Så hårdt, at den øverste møllevinge blev blæst hen over møllen, da den knækkede, det skriver netmediet FlaskePosten.nu . Hans Rottbøll, der ejer Børglum Kloster, fortæller, at han opdagede skaden lørdag morgen. – Det er ærgerligt, men det er hårdt for møllevingerne at stå i kors. De korsstillede vinger er imidlertid et vigtigt mindesmærke for den danske modstandsbevægelse. Vingerne står i kors i respekt for mindet om Christian Michael ‘Mik’ Rottbøll, der blev dræbt i 1942 på grund af sin rolle i modstandsbevægelsen, siger Hans Rottbøll til FlaskePosten.nu. Han forsikrer, at selv om det bliver dyrt, skal den skadede mølle repareres, så den er klar til jubilæet for besættelsen, der markeres til april.
Møllen på Bodils Høj ved Børglum Kloster blev skadet af den hårde blæst natten til lørdag.